Niels Holst-Sørensen

Niels Holst-Sørensen (født 19. december 1922 i Sønder Felding, død 24. oktober 2023) var en dansk atletikudøver på internationalt plan, generalmajor i flyvevåbnet og IOC-medlem. 

Holst-Sørensen var i 1940'erne en af verdens bedste 400 og 800 meter-løbere. Han begyndte at dyrke atletik i Herning GF og kom 1944 til Københavns Idræts Forening, han vandt 18 danske mesterskaber 1943-1947. Under 2. verdenskrig havde han verdens bedste tid i 400 meter i 1943 og verdens næsthurtigste tid i 800 meter i 1944.
Han vandt guld på 400 meter og sølv på 800 meter ved EM i 1946 i Oslo. Han løb sidste tur på det danske 4 x 400 meter hold, hvor han sammen med Herluf Christensen, Knud Greenfort og Gunnar Bergsten blev nummer 4 i tiden 3.15,4 min.
Han sluttede sin atletikkariere i efter en niende plads ved OL 1948 i London. Han havde den danske rekord med 47,6 på 400 meter i 27 år frem til først Jesper Tørring tangerede den i Aarhus og senere en anden Skovbakken-løber, Arne Jonsson, et halvt år senere trykkede den ned til 47,1. 
Hans 1,48,9 på 800 meter sat ved landskampen i Stockholm i 1943 stod i 11 år som dansk rekord, inden Gunnar Nielsen, forbedrede den på Østerbro Stadion. Som aktiv sportsudøver var Holst-Sørensen 178 cm høj og vejede 70 kg.

Den militære uddannelse, Holst-Sørensen påbegyndte i 1942, fortsatte efter krigen med eksamen fra Hærens Officersskole i 1946. Året efter kom han på flyveskole i Karup. I 1965 blev han oberst og stabschef ved Flyvertaktisk Kommando; 1968–1970 var han leder af Flyvestation Karup, og i 1970 blev han generalmajor og var chef for Flyvevåbnet 1970-1982. Han var dansk medlem af NATOs militærkomité 1982-1986.

Holst-Sørensen var fra 1977 medlem af Danmarks Olympiske Komité, 1981-1984 som formand, og 1977-2002 var han medlem af Den Internationale Olympiske Komité. Han blev afløst af Kai Holm. Desuden var han medlem af Danmarks Idræts-Forbund bestyrelse 1993-2002.

Holst-Sørensen modtog seks ordener og udmærkelser, bl.a som vinder af Politikens Årets Fund 1941.

Danske mesterskaber 
  1947 400 meter 49.5  
  1947 800 meter 1:54.9
  1947 4 x 400 meter 3:25.4
  1946 400 meter 49.4 
  1946 800 meter 1:54.5
  1946 4 x 400 meter 3:20.8 
  1945 400 meter 48.7 
  1945 800 meter 1:55.4
  1945 4 x 400 meter 3:24.2
  1944 400 meter 47.6
  1944 800 meter 1:51.2 
  1944 4 x 400 meter 3:25.7
  1943 400 meter 49.0
  1943 800 meter 1:54.2  
  1942 400 meter 49.9 
 1942 200 meter 22.7  
  1941 400 meter 49.3

Personlige rekorder 
 200 meter: 22.3 (1944)
 400 meter: 47,6 (1944)
 800 meter: 1.48,9 (1943)
 1000 meter: 2.23,6 (1944)

Udmærkelser 
 Kommandør af 1. grad af Dannebrog (1986)
 Kong Frederik den IX.s mindemedalje 		
 Hæderstegnet for god tjeneste ved flyvevåbnet 		
 Isabella den Katolske Orden
 Nordstjerneordenen
 Sankt Olavs Orden

Eksterne henvisninger 
 DAF i tal – Niels Holst-Sørensen 
 Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.
 Gunnar Nu Hansen interviewer Niels Holst-Sørensen om dennes OL forberedelser 1948 – dr.dk/Bonanza

IOC
Sprintere fra Danmark
Atleter fra Københavns IF
Atleter fra Herning GF
Danske OL-deltagere i atletik
Idrætsledere fra Danmark
Personer i Kraks Blå Bog (afdøde)
Generaler i Flyvevåbnet
Danskere i 1900-tallet
Kommandører af 1. grad af Dannebrog
Mellemdistanceløbere fra Danmark
Deltagere for Danmark ved sommer-OL 1948
Årets fund i dansk idræt
Hundredårige